In China is dr. Li Wenliang (33), in Januarie 2020 deur die Chinese polisie geboelie omdat hy sy waarnemings oor die skielike styging in “longinfeksies” in Wuhan bekend gemaak het. Die totalitêre Chinese bewind het hom gestraf omdat hy na hul oordeel onwaarhede verkondig het. Hy is op 7 Februarie verlede jaar self aan Covid-19 oorlede. Hy word vandag gesien as ’n fluitjie-blaser en een van vele helde in die stryd teen die pandemie.
In Suid-Afrika is daar sedert 1994 ’n baie sterk neiging om die outonome professies toenemend onder die dwingende en onbekwame ysterhand van die staat in te dwing. Verskeie wette is in die afgelope 20 jaar aanvaar waardeur onder meer die regsprofessie, die mediese professie en die ingenieursbedryf effektief onder staatsbeheer geplaas is en vrywillige professionele verenigings van hul gesag gestroop is.
Tans heers daar egter ’n reusepolemiek oor die reg al dan nie van dokters en aptekers om hul pasiënte – spesifiek Covid-19-pasiënte – na die beste van hul wete te versorg.
Mense sterf te midde van ’n ramptoestand. Dieselfde owerheid wat gretig fundamentele regte inperk in die naam van ’n ramptoestand, weier om af te wyk van gewone duur en tydrowende toets- en registrasieprosesse om bekostigbare ivermektien onder toesig en op voorskrif van ’n dokter toe te laat. Iewers is ’n slang in die gras wat dringende ingrepe verg.